Žaloba podaná 28. januára 2022 – Estónsko/Komisia
(vec T-62/22)
Jazyk konania: estónčina
Účastníci konania
Žalobkyňa: Estónska republika (v zastúpení: M. Kriisa)
Žalovaná: Európska komisia
Návrhy
Žalobkyňa navrhuje, aby Všeobecný súd:
zrušil vykonávacie rozhodnutie Komisie zo 17. novembra 2021 v rozsahu, v akom sa vo výške 634 057,30 eur dotýka Estónskej republiky,
uložil žalovanej náhradu trov konania.
Dôvody a hlavné tvrdenia
Na podporu svojej žaloby žalobkyňa uvádza tri žalobné dôvody.
Prvý žalobný dôvod je založený na tom, že Komisia nesprávne vyložila a použila článok 21 vykonávacieho nariadenia (EÚ) č. 809/20121 v spojení s článkom 30 delegovaného nariadenia (EÚ) č. 640/20142 a dospela tak k chybnému záveru, že systém podávania žiadostí o pomoc platný v Estónsku nezodpovedá vyššie uvedeným ustanoveniam.
Druhý žalobný dôvod je založený na tom, že Európska komisia vyložila článok 30 ods. 2 nariadenia č. 640/2014 svojvoľne, a tak ho chybne použila.
Tretí žalobný dôvod je založený na tom, že Európska komisia porušila povinnosť odôvodnenia a zásadu riadnej správy, pretože nebola schopná dostatočne presne vysvetliť, prečo nahrádzanie zvierat povolené v Estónsku nie je v súlade s právom Únie.
____________
1 Vykonávacie nariadenie Komisie (EÚ) č. 809/2014 zo 17. júla 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 v súvislosti s integrovaným administratívnym a kontrolným systémom, opatreniami na rozvoj vidieka a krížovým plnením (Ú. v. EÚ L 227, 2014, s. 69)
1 Delegované nariadenie Komisie (EÚ) č. 640/2014 z 11. marca 2014, ktorým sa dopĺňa nariadenie Európskeho parlamentu a Rady (EÚ) č. 1306/2013 vzhľadom na integrovaný administratívny a kontrolný systém, podmienky zamietnutia alebo odňatia platieb a administratívne sankcie uplatniteľné na priame platby, podporné nariadenia na rozvoj vidieka a krížové plnenie (Ú. v. EÚ L 181, 2014, s. 48)